ועדת העבודה, הרווחה והבריאות, כנסת 15, פרוטוקול מספר 231, 2000-11-28 09:30

היו”ר יאיר פרץ: בוקר טוב, אני מתכבד לפתוח את ישיבת הוועדה.

היו”ר יאיר פרץ: על סדר היום – שינויים בהחלת חוק המשמעת על עובדי הוראה.

יוסף תלרז: התכנסנו כאן כדי לקיים חובת התייעצות בוועדת העבודה והרווחה של הכנסת כמצוותו של סעיף 74 לחוק שירות המדינה (משמעת, התשכ"ג-1963.

יוסף תלרז: סעיף 74 לחוק תכליתו ומטרתו להחיל את חוק המשמעת על עובדים שהופטרו מתחולתו של חוק שירות המדינה (מינויים).

יוסף תלרז: בין השאר מדובר בעובדי הוראה ובמורים של מדינת ישראל.

יוסף תלרז: החוק קובע מנגנון מיוחד לדרך ההחלה של החוק על עובדי ההוראה והסמכות מסורה לעניין זה לממשלה, באיזו דרך היא תחיל את החוק על המורים של מדינת ישראל.

יוסף תלרז: מכוח אותו סעיף הממשלה אמורה לפעול אך ורק לאחר קיום חובת היוועצות עם הוועדה הנכבדה.

היו”ר יאיר פרץ: אדוני מדבר על חוק המשמעת?

יוסף תלרז: כן.

יוסף תלרז: בשנת 1972 פורסם על ידי הממשלה מסמך הנקרא "הודעה על שינויים בהחלת החוק על עובדי הוראה".

יוסף תלרז: אנחנו יושבים כאן כדי לבקש מהוועדה להמליץ על ביטולו של סעיף 3 לחוק.

יוסף תלרז: באותו סעיף נאמר: "על אף האמור בסעיף 6 . . ." – אותו סעיף בחוק שקובע שאב בית הדין וממלא מקום אב בית הדין הם כמובן השופטים הסדירים, הפעילים של בית הדין, משום שבחלק גדול מההרכבים הם לא אנשים שהם עובדי מדינה באופן קבוע ולא ממלאים תפקיד שיפוטי.

יוסף תלרז: יש רשימות של שופטים – רשימה של שר המשפטים, רשימה של הנציב, רשימה של ההסתדרות לפי האיגוד המקצועי הרלוונטי.

יוסף תלרז: מתוך הרשימות האלה אב בית הדין מקים למעשה את ההרכב של בית הדין.

היו”ר יאיר פרץ: לפי זה אני מבין שאב בית הדין צריך גם להיות רופא לפעמים.

יוסף תלרז: מי שעומד בראש המערכת זה אב בית הדין – עבדכם הנאמן – וממלא מקום אב בית הדין, ניצה אבידן-ביוביץ'.

יוסף תלרז: אלה האנשים הפעילים ויושבים כמובן בכל התיקים החשובים והמהותיים וכמובן כדי להשפיע על המשמעת בשירות המדינה.

יוסף תלרז: ב-1972 קבעה הממשלה שעל אף האמור – אותו עיקרון שאב בית הדין וממלא מקומו יושבים בראש ההרכב – לא יהיה אב בית הדין או ממלא מקומו יושב ראש צוות היושב לדון בעניינו של עובד הוראה, אלא אם אב בית הדין בעצמו הוא עובד הוראה.

יוסף תלרז: כמובן שאין חיה כזאת, שאב בית הדין הוא עובד הוראה, כי הוא משפטן ולפי החוק היום הוא צריך להיות בעל כשירויות למלא תפקיד של שופט מחוזי בעל עשר שנות ניסיון לפחות.

יוסף תלרז: למעשה, מאז אותה החלטת ממשלה ועד ימינו אלה, לא אב בית הדין ולא ממלא מקומו יושבים בראש ההרכבים הדנים במורים וכמובן שנמנעת מהם ההשפעה לדון בתיקי המורים.

יוסף תלרז: מעת לעת מתפרסמות בציבוריות הישראלית עבירות של מורים, בעיקר אלימות כלפי תלמידים.

יוסף תלרז: יש גם מקרים של סירוב מורים להכניס מפקחים לכיתות שלהם ועבירות של הטרדה מינית.

היו”ר יאיר פרץ: אתה משכנע מאוד ואין באמת טעם להמשיך חוק שהוא לא רלוונטי.

יוסף תלרז: ב-1994 תוקן למעשה החוק ואב בית הדין וממלא מקום אב בית הדין מתמנים על ידי שר המשפטים והם לא נמנים יותר על רשימות הנציב.

יוסף תלרז: למרות שהחוק תוקן ב-1994 הדברים נמשכו והודעת הממשלה לא תוקנה.

יוסף תלרז: אנחנו מבקשים להסיר את סעיף 3 ולבטלו, כך שנוכל לשבת בתיקים האלה.

יוסף תלרז: היועץ המשפטי של הנציבות תיאם את זה עם הסתדרות המורים והם הביעו נכונות לאותה עמדה, כי הם הבינו שהיום למעשה אין תוחלת לאותה מגבלה שהוטלה בזמנו, משום שהמורים לא רצו שמי שיישב בראש ההרכב יהיה לו איזשהו יתרון.

יוסף תלרז: הנושא הזה היום כבר לא רלוונטי, כי החוק תוקן ולכן אנחנו מבקשים לבטל את סעיף 3 בהודעה על שינויים בהחלת החוק על עובדי הוראה.

עופרה דונסקי: להסתדרות המורים אין התנגדות לשינוי הסעיף הזה.

רון דול: אני מבקש שהוועדה תשלח לנו את הפרוטוקול כמה שיותר מהר ואני אקדם את זה בממשלה.

שירלי אברמי: למען הסר ספק, מדובר על ביטול סעיף 3 להודעת הממשלה.

עופרה דונסקי: ההרכב הנוסף נשאר כפי שהוא היה?

יוסף תלרז: כן.

יוסף תלרז: בכל הרכב יהיה יושב ראש, שזה אנוכי או ממלא מקומי, מורה פעיל ונציג של הסתדרות המורים.

יוסף תלרז: בכל מקרה שני נציגים יהיו עובדי הוראה.

היו”ר יאיר פרץ: הוועדה מאשרת את ביטול סעיף 3 להודעת הממשלה.

היו”ר יאיר פרץ: אני מודה לכולם, הישיבה נעולה.

היו”ר יאיר פרץ: - - - - - - -